कहा- हमारी इच्छा साथ काम करने की है, लेकिन केवल इच्छा काफी नहीं होती
Maharashtra Assembly Election 2024 - NCP Chief Sharad Pawar On MVA (Maha Vikas Aghadi) Parties Alliance. राष्ट्रवादी कांग्रेस पार्टी (NCP) प्रमुख शरद पवार ने 2024 का महाराष्ट्र विधानसभा चुनाव महा विकास अघाड़ी (MVA) पार्टियां साथ लड़ेंगी या नहीं को लेकर अपना पक्ष रखा है।
महाराष्ट्र में NCP के रुख से उद्धव ठाकरे की शिवसेना, NCP और कांग्रेस की महा विकास अघाड़ी (MVA) गठबंधन पर संकट दिख रहा है। NCP प्रमुख शरद पवार ने रविवार को अमरावती में कहा कि आज हम MVA का हिस्सा हैं और काम करने की इच्छा रखते हैं। लेकिन केवल इच्छा ही हमेशा पर्याप्त नहीं होती है। सीटों के बंटवारे, कोई समस्या है या नहीं इन सब पर अभी चर्चा नहीं हुई है। ऐसे में आज महाराष्ट्र में अघाड़ी है लेकिन कल का पता नहीं है।
भाजपा बोली- अघाड़ी कहां तक जाएगी इसे लेकर नेताओं के साथ जनता में भम्र
महाराष्ट्र भाजपा अध्यक्ष चंद्रशेखर बावनकुले ने कहा कि शरद पवार ने जो कुछ कहा है, वह महा विकास अघाड़ी (MVA) पर उनकी निजी राय है। पवार साहब को जल्द ही पता चल जाएगा कि जिन लोगों को उनके ही लोगों ने छोड़ दिया है क्या वे वास्तव में MVA का नेतृत्व कर सकते हैं। महा विकास अघाड़ी कहां तक जाएगी, इसे लेकर उसके नेताओं के साथ-साथ जनता में भी भ्रम है।
संजय राउत बोले- 2024 में अघाड़ी साथ लड़ेगी चुनाव
शरद पवार के बयान के बाद शिवसेना के उद्धव गुट के नेता संजय राउत ने कहा है कि अघाड़ी रहेगी और 2024 में हम साथ चुनाव लड़ेंगे। राउत ने कहा कि पवार साहब के सीटों के बंटवारे वाले बयान को लेकर बात की जा रही है। महा विकास अघाड़ी के प्रमुख नेता उद्धव ठाकरे और शरद पवार हैं। 2024 का विधानसभा चुनाव महाविकास अघाड़ी के साथ लड़ेंगे। उसमें शरद पवार की भूमिका पहले भी थी, आज भी है और आगे भी रहेगी।
अजीत पवार ने कहा था- 2024 क्यों, अब भी CM बनना चाहता हूं
हाल ही में भाजपा में जाने की अटकलों के लिए चर्चित रहे NCP नेता और शरद पवार के भतीजे अजित पवार ने शुक्रवार को कहा था कि 2024 ही क्यों, अब भी मैं CM बनने की ख्वाहिश रखता हूं। दरअसल, पवार से मीडिया ने सवाल किया था कि क्या वह 2024 के महाराष्ट्र विधानसभा चुनाव में बड़े पद का लक्ष्य रख रहे हैं।
पवार ने कहा था कि हम धर्मनिरपेक्षता और प्रगतिशील होने के बारे में बात करते थे, लेकिन 2019 में कांग्रेस और NCP ने सरकार बनाने के लिए शिवसेना के साथ गठबंधन किया। इसलिए हम धर्मनिरपेक्षता से अलग हो गए क्योंकि शिवसेना एक हिंदुत्व पार्टी रही है।
फिर की थी PM की तारीफ
अजित पवार ने प्रधानमंत्री नरेंद्र मोदी की एक बार फिर तारीफ भी की। पवार ने पुणे के पिंपरी चिंचवाड़ में एक कार्यक्रम के दौरान कहा, अटल बिहारी वाजपेई, लाल कृष्ण आडवाणी और मुरली मनोहर जोशी से जो मुमकिन नहीं हुआ वो नरेंद्र मोदी ने कर दिखाया। 1984 के बाद साल 2014 में देश में पहली बार पूर्ण बहुमत की सरकार बनी। UPA के शासनकाल में सोनिया गांधी, मनमोहन सिंह को सरकार बनाने के लिए दूसरी पार्टियों का सहारा लेना पड़ा, लेकिन 2014 में मोदी ने करिश्मा कर दिखाया।
अजित पवार के पास CM बनने का सामर्थ्य 
वहीं, संजय राउत ने शनिवार को डैमेज कंट्रोल करते हुए कहा था कि NCP के नेता अजित पवार में महाराष्ट्र का मुख्यमंत्री बनने का सामर्थ्य है। उनके पास लंबा प्रशासनिक अनुभव है। कौन मुख्यमंत्री बनना नहीं चाहेगा। वे सालों से राजनीति में हैं और कई बार मंत्री रहे हैं। उनके पास सबसे ज्यादा बार डिप्टी CM के पद पर रहने का रिकॉर्ड भी है। हर कोई सोचता है कि उसे मुख्यमंत्री बनना चाहिए। हालांकि, राउत ने ये भी कहा कि अजित पवार ने पहली बार यह इच्छा नहीं जताई है, इसलिए उन्हें मेरी शुभकामनाएं हैं।
महाराष्ट्र की राजनीति से जुड़ी ये खबरें भी पढ़ें....
अगले 15-20 दिनों में गिर जाएगी महाराष्ट्र की शिंदे सरकार, शिवसेना नेता संजय राउत ने किया दावा
उद्धव ठाकरे की शिवसेना के नेता संजय राउत ने दावा किया है कि महाराष्ट्र में एकनाथ शिंदे की सरकार अगले 15 से 20 दिनों में गिर जाएगी। उन्होंने कहा कि गवर्नमेंट का डेथ वांरट जारी हो चुका है। अब यह तय होना है कि इस पर साइन कौन करेगा। पूरी खबर पढ़ें...
राज्यसभा सदस्य संजय राउत ने कहा कि उनकी पार्टी सुप्रीम कोर्ट के फैसले का इंतजार कर रही है और उम्मीद कर रही है कि उनके साथ न्याय होगा।
उद्धव ठाकरे बोले- चुनाव आयोग को मोतियाबिंद हो गया है, उसे नहीं दिखता शिवसेना किसकी
शिवसेना (उद्धव बाला साहेब ठाकरे) प्रमुख और पूर्व CM उद्धव ठाकरे 23 अप्रैल को जलगांव जिले के पाचोरा पहुंचे थे। उन्होंने यहां जलगांव जिले के कट्टर शिवसैनिक के रूप में चर्चित पूर्व विधायक तात्या पाटिल की प्रतिमा के अनावरण समारोह में भाग लिया था। पूरी खबर पढ़ें...
अजित पवार ने NCP छोड़ने की अटकलों को खारिज किया
हाल ही में NCP नेता और शरद पवार के भतीजे अजित पवार के पार्टी छोड़ने की अटकलें तेज हो गई थीं। हालांकि उन्होंने पार्टी छोड़ने की अटकलों को खारिज कर दिया। उन्होंने कहा कि जब तक जान में जान है, तब तक NCP से जुड़ा रहूंगा। पढ़ें पूरी खबर...